En dansker er tirsdag eftermiddag blevet indlagt på Hvidovre Hospital, og vedkommende er under observation for ebola. Det bekræfter Hvidovre Hospital over for Berlingske Nyhedsbureau.

Personen har været i Afrika og har i løbet af tirsdagen udviklet feber, som er et indledende symptom på den dødelige virus. Derfor er vedkommende blevet indlagt og isoleret tirsdag eftermiddag.

»Vi vurderede, at der var grundlag for at indlægge patienten, og vi har sendt en prøve til Statens Serum Institut,« siger vicedirektør på Hvidovre Hospital Torben Mogensen i en pressemeddelelse.

Patienten er nu sat i højisolation, mens man venter på svar fra Statens Serum Institut. Det forventes at komme i løbet af natten.

Det er tredje gang på fem uger, at Hvidovre Hospitals Infektionsmedicinske Afdeling undersøger en patient for ebola.

Og ligesom ved de to tidligere tilfælde af ebola-mistanke på hospitalet, som viste sig at være negative, har beredskabet også i denne omgang fungeret efter planen, vurderer Torben Mogensen og understreger, at hverken patienter, pårørende eller personale skal være bekymrede for sikkerheden på hospitalet.

»Vi har prøvet det før, og der er styr på procedurerne og sikkerheden. Så vores ansatte og patienter behøver ikke bekymre sig om risikoen for ebola. Det er ikke farligt at være indlagt eller at være på arbejde på Hvidovre Hospital,« siger Torben Mogensen.